137 ble drept i terrorangrepet i Moskva. Nå skal nye videoer vise hvordan de pågrepne blir torturert.
Videoer av det som skal være de pågrepne, viser at de blir utsatt for mishandling og tortur. Blant annet får en av dem kuttet av øret.  Vi advarer mot sterke billedinntrykk i denne saken. – Hva gjorde du i Krokus? – Skjøt mennesker. – Hvorfor gjorde du det? – For penger.  Fredag gikk terrorister til angrep i et konserthus i utkanten av Moskva. Angrepet har til nå krevd minst 137 menneskeliv. I tillegg er minst 140 skadet, ifølge russiske myndigheter. Fire personer er pågrepet, mistenkt for å stå bak skytingen.  Det siste døgnet har russiske medier og kanaler på sosiale medier publisert titalls videoer som angivelig skal vise pågripelsen av de mistenkte terroristene i skogen i Brjansk-regionen, mot grensen til Ukraina og Belarus.  Flere av videoene viser grov vold mot de fire. Personen på en av videoene er tydelig skadet. Han skjelver og er tynnkledd. Blod renner ut av munnen mens han får spørsmål om angrepet. Den islamistiske terrorgruppen Den islamske stat (IS) har tatt på seg skylden for angrepet. Det skal ha vært gruppens afghanske eller sentralasiatiske fløy, kjent som ISKP eller ISIS-K, som sto bak. Russland har ikke sagt hvem de tror står bak angrepet, men russiske myndigheter har knyttet angrepet til Ukraina. Gjerningsmennene skal ha flyktet i bil og ble pågrepet nær den ukrainske grensen. Ukraina har blankt avvist å ha noe med angrepet å gjøre. Flere av videoene som nå deles, viser brutal vold mot de mistenkte terroristene. Én video viser en mann som får øret sitt kuttet av før de prøver å tvinge ham til å spise det.  Flere av dem forklarer at de begikk terrorangrepene mot penger. Én opplyser å skulle få en halv million russiske rubler (ca. 58.000 norsk kroner red.anm.).  – Fikk du beskjed om hvem du skulle drepe? spør én på videoene.  – Jeg skulle drepe hvem som helst, svarer en av de pågrepne. Det har ikke lykkes Aftenposten å få videoen verifisert.  Men ved å sammenligne klærne de pågrepne hadde på seg under pågripelsen og klærne terroristene hadde på seg under angrepet, mener flere uavhengige russiske medier å kunne verifisere at det er snakk om de samme personene.  Meduza og andre russiske uavhengige gravejournalister mener også at de har klart å identifisere hvor videoen og bildene av de pågrepne er tatt. Det skal være i et skogområde nær byen Brjansk.  En av videoene skal vise selve pågripelsen av mannen som senere får skåret av seg øret. Da er han uskadet. I en senere video har han fått bandasje rundt hodet.  Man kan høre soldatene spøke om øret og si at «det er bra at han har ett øre igjen slik at han kan avhøres».  Flere andre videoer viser de pågrepne etter at de er blitt ført til arresten eller til sykehuset. Én sitter tydelig skadet i sykehusengen mens han blir avhørt.  Også IS har publisert flere videoer fra terrorangrepet. I en av videoene ser man terrorister iført de samme klærne som de pågrepne har på seg i videoene som nå florerer.  I en av videoene ser man at terroristene skjærer over strupen på ett av ofrene med en kniv.  Ekspert: – Nå ser vi hvor brutale russiske myndigheter er Inna Sangadzhieva i Den norske Helsingforskomité understreker at det er vanskelig å verifisere informasjonen som nå florerer i russiske medier og i sosiale medier.  – Men flere uavhengige russiske gravejournalister kommer nå frem til de samme konklusjonene: At videoene fra angrepet stemmer overens med videoene av pågripelsene når det gjelder klær og personer, sier hun.  Hun tror bildene og videoene deles for å vise at russiske myndigheter har kontroll over situasjonen og slår hardt ned på angrepet med brutal tortur.  – Nå ser vi hvor voldelige og brutale russiske myndigheter er. Vi har sett lignende torturmetoder fra russiske myndigheter mot tsjetsjenere, migranter og i fengsler tidligere, sier hun.  Aftenposten skrev i går om at Kreml skal ha beordret medier til å nevne Ukraina i dekningen av angrepet.  Ifølge den uavhengige russiske avisen Meduza skal Kreml ha gitt en hemmelig instruks til alle statskontrollerte og lojale medier. Instruksen? Å legge vekt på koblingen til Ukraina i dekningen av angrepet på Krokus. De siterer to anonyme kilder som jobber i hvert sitt statlige mediehus. Ukraina selv nekter for å ha hatt noe med angrepet å gjøre. Samtidig gikk visepresidenten i det russiske sikkerhetsrådet, Dmitry Medvedev, ut og sa at Russland «ville drepe ukrainske statsledere, dersom Kyiv var involvert».
Terrorangrepet mot en konsert i Moskva krevde 137 liv. Fire personer er pågrepet, og nå skal videoer vise at flere av de pågrepne blir torturert. IS sier de sto bak terroren, mens Russland knytter angrepet til Ukraina.